
ROZSUDOK V MENE SLOVENSKEJ REPUBLIKY Okresný súd Stará Ľubovňa sudkyňou JUDr. Janou Srokovou v rodinnoprávnej veci starostlivosti súdu o mal. A. B., nar. XX.X.XXXX, mal. A. B., nar. X.X.XXXX, C. B., nar. XX.XX.XXXX, mal. D. B., nar. XX.X.XXXX, mal. E. B., nar. X.XX.XXXX a mal. F. B., nar. XX.X.XXXX, všetci trvale bytom G. XX, t.č. Centrum pre deti a rodiny Spišská Belá, Továrenská 19/5, Spišská Belá, zastúpené kolíznym opatrovníkom Úradom práce, sociálnych vecí a rodiny Stará Ľubovňa, Farbiarska 57, Stará Ľubovňa, deti rodičov: otca - C. B., nar. XX.X.XXXX, trvale bytom G. XX a matky - H. B., nar. X.X.XXXX, trvale bytom G. XX, t.č. Ústav na výkon trestu odňatia slobody Levoča, v konaní o zvýšenie výživného takto rozhodol: I. Súd m e n í rozsudok Okresného súdu Stará Ľubovňa č. k. 4P/66/2024-33 zo dňa 08.10.2024 vo výroku o výživnom pre mal. deti tak, že výživné zo strany matky mal. detí H. B., nar. XX.XX.XXXX zvyšuje pre mal. deti A. B. na sumu 38,92 eur mesačne, A. B. na sumu 38,92 eur mesačne, C. B. na sumu 38,92 eur mesačne, D. B. na sumu 38,92 eur mesačne, E. B. na sumu 38,92 eur mesačne a F. B. na sumu 38,92 eur mesačne, ktoré výživné je matka povinná uhrádzať vždy do 15-tého dňa toho ktorého mesiaca vopred na účet Centra pre deti a rodina Spišská Belá, Továrenská 19/5, Spišská Belá, a to počnúc dňom právoplatnosti tohto rozsudku. II. Súd m e n í rozsudok Okresného súdu Stará Ľubovňa č. k. 4P/66/2024-33 zo dňa 08.10.2024 vo výroku o výživnom pre mal. deti tak, že výživné zo strany otca mal. detí C. B., nar. XX.XX.XXXX zvyšuje pre mal. deti A. B. na sumu 38,92 eur mesačne, A. B. na sumu 38,92 eur mesačne, C. B. na sumu 38,92 eur mesačne, D. B. na sumu 38,92 eur mesačne, E. B. na sumu 38,92 eur mesačne a F. B. na sumu 38,92 eur mesačne, ktoré výživné je otec povinný uhrádzať vždy do 15-tého dňa toho - ktorého mesiaca vopred na účet Centra pre deti a rodina Spišská Belá, Továrenská 19/5, Spišská Belá, a to počnúc dňom právoplatnosti tohto rozsudku. III. Žiaden z účastníkov n e m á n á r o k na náhradu trov tohto konania. odôvodnenie: 1. Navrhovateľ- Centrum pre deti a rodiny Spišská Belá /CDR/ podal na tunajší súd podnet na zvýšenie výživného pre mal. detí z dôvodu ustanovenia § 62 ods. 3 Zákona o rodine, pretože naposledy bolo o výživnom pre maloleté deti rozhodnuté Okresným súdom Stará Ľubovňa rozsudkom č.k. 4P/66/2024-33 zo dňa 08.10.2024 a odvtedy došlo v zmysle Zákona o rodine k zvýšeniu sumy minimálneho výživného. 2. Súd uznesením č. k. 4P/88/2024-8 zo dňa 06.08.2025 začal konanie o zvýšenie výživného z úradnej povinnosti a následne ustanovil mal. deťom kolízneho opatrovníka Úrad práce, sociálnych vecí a rodiny v Starej Ľubovni .
3. Účastníkom konania súd doručil poučenia o ich procesných právach a povinnostiach a vo veci nariadil pojednávanie. Rodičia mal. detí sa na pojednávanie nedostavili, predvolanie mali riadne a včas vykázané, a preto súd vo veci pojednával v zmysle ust. §180 CSP a § 33 CMP v ich neprítomnosti. 4. Splnomocnená zástupkyňa CDR Spišská Belá na pojednávaní zotrvala na obsahu podaného podnetu a uviedla, že vzhľadom na zvýšenie sumy minimálneho výživného navrhuje zvýšiť výživné pre každé z mal. detí na sumu 38,92 eur mesačne. 5. Na pojednávaní kolízna opatrovníčka poukázala na správu zaslanú súdu zo dňa 19.08.2028 ako aj 24.09.2025. U mal. deti bola rozsudkom tunajšieho súdu nariadená ústavná starostlivosť a tieto sa t.č. nachádzajú v CDR Spišská Belá na samostatnej skupine. Vzhľadom na už uvedené skutočnosti navrhla zvýšiť výživné pre všetky mal. deti na sumu aktuálneho minimálneho výživného t.j 38,92 eur mesačne pre každé z mal. detí. . 6. Súd vykonal dokazovanie výsluchom zástupcu navrhovateľa, kolízneho opatrovníka, oboznámil sa s obsahom predmetného spisu, predložených listinných dôkazov, a pripojených spisov a zistil tento skutočný stav veci. 7. Rozsudkom Okresného súdu Stará Ľubovňa č.k. 2P/67/2022-57 zo dňa 06.09.2022, ktorý nadobudol právoplatnosť dňa 05.10.2022 súd rozhodol vo veci samej tak, že nariadil ústavnú starostlivosť u mal. detí A. B., nar. XX.XX.XXXX, A. B., nar. XX.XX.XXXX, C. B., nar. XX.XX.XXXX, D. B., nar. XX.XX.XXXX, E. B., nar. XX.XX.XXXX a F. B., nar. XX.XX.XXXX, ktorá sa bude vykonávať v Centre pre deti a rodiny Spišská Belá, Továrenská 19/5, Spišská Belá. Zaviazal matku maloletých detí H. B., nar. XX.XX.XXXX prispievať na výživu maloletej A. B., mesačne sumou 32,20 eur, mal. A. B., mesačne sumou 32,20 eur, mal. C. B., mesačne sumou 32,20 eur, mal. D. B., mesačne sumou 32,20 eur, mal. E. B., mesačne sumou 32,20 eur a na výživu mal. F. B., mesačne sumou 32,20 eur, ktoré výživné je matka povinná uhrádzať vždy do 15-tého dňa toho-ktorého mesiaca vopred na účet Centra pre deti a rodiny Spišská Belá, Továrenská 19/5, Spišská Belá. Taktiež otca maloletých detí C. B., nar. XX.XX.XXXX zaviazal prispievať na výživu maloletej A. B., mesačne sumou 32,20 eur, mal. A. B., mesačne sumou 32,20 eur, mal. C. B., mesačne sumou 32,20 eur, mal. D. B., mesačne sumou 32,20 eur, mal. E. B., mesačne sumou 32,20 eur a mal. F. B., mesačne sumou 32,20 eur, ktoré výživné je otec mal. detí povinný uhrádzať vždy do 15-tého dňa toho-ktorého mesiaca vopred na účet Centra pre deti a rodiny Spišská Belá, Továrenská 19/5, Spišská Belá. 8. Rozsudkom tunajšieho súdu č.k. 4P/66/2024 zo dňa 08.10.2024 súd zvýšil výživné zo strany oboch rodičov pre mal. deti na sumu v tom čase aktuálneho min. výživného po 37,53 eur mesačne pre každé z mal. detí. 9. V predmetnej veci boli súdu doručené príjmové pomery na strane matky z ÚVTOS Levoča, z ktorých vyplýva, že matka mal. dieťaťa nastúpila na výkon trestu 07.06.2021, aktuálne je v ÚVTOS Levoča, predpokladaný koniec trestu 05.11.2028. Ďalej z predmetného oznámenia vyplýva., že matka je pracovne zaradená a jej príjem je cca 100,- eur mesačne. 10. Zo správy ÚPSVaR Stará Ľubovňa vyplýva, že dňa 5.10.2022 nadobudol právoplatnosť rozsudok o nariadení ústavnej starostlivosti č.k. 2P/67/2022 pre mal. deti B.. So súrodencami je v CDR Spišská Belá, sídlo Veľká Lomnica umiestnený na základe rozhodnutia súdu aj ich súrodenec I. B.. Všetci súrodenci sú hlásení v rámci sprostredkovania NRS. Ďalší súrodenec mal. F. je rozsudkom Okresného súdu Stará Ľubovňa zverený do náhradnej osobnej starostlivosti pani J. B.. Rodičia mal. dieťaťa boli odsúdení na základe rozhodnutia Okresného súdu v Starej Ľubovni sp. zn. 1T/25/2021, pre zločin týrania blízkej a zverenej osoby a za čo im bol uložený trest odňatia slobody na obdobie šiestich rokov. Obaja rodičia do VTOS nastúpili dňa 07.06.2021. Pri vstupnej prehliadke lekár zistil, že matka mal. detí je tehotná, z tohto dôvodu bola dňa 22.07.2021 prepustená dočasne na slobodu. Dňa XX.XX.XXXX porodila mal. F. B., ktorému zabezpečovala osobnú starostlivosť do jedného roka veku dieťaťa. Do VTOS opäť nastúpila dňa 19.12.2022. Otec bol dňa 21.07.2025 prepustený z výkonu trestu. T.č. je v evidencii uchádzačov o zamestnanie, t.č. nemá vytvorené podmienky ani bytové ani finančné, aby zabezpečoval deťom osobnú starostlivosť. Na základe uvedeného súd právne uzatvára.
11. Podľa § 78 ods. 1 Zákona o rodine dohody a súdne rozhodnutia o výživnom možno zmeniť, ak sa zmenia pomery. Okrem výživného pre mal. dieťa je zmena alebo zrušenie výživného možné len na návrh. Podľa ods. 3 cit. zák. ustanovenia pri zmene pomerov sa vždy prihliadne na vývoj životných nákladov. 12. Podľa § 62 ods. 1 Zákona o rodine plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. Podľa ods. 2 citovaného zákonného ustanovenia obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. Podľa ods. 3 citovaného zákonného ustanovenia každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. 13. Súd po vykonanom dokazovaní dospel k záveru, že sú splnené podmienky na zvýšenie výživného zo strany rodičov mal. detí z toho dôvodu, že doposiaľ určené výživné nezodpovedá zákonnej výške minimálneho výživného. 14. V zmysle zákona o rodine každý rodič je povinný, bez ohľadu na svoje schopnosti, možnosti a majetkové pomery plniť svoju zákonnú vyživovaciu povinnosť v minimálnom rozsahu 30 % zo sumy životného minima na nezaopatrené neplnoleté dieťa alebo na nezaopatrené dieťa podľa zák. č. 601/2003 Z.z. o životnom minime v znení neskorších predpisov. Táto suma sa každý rok k 01. júlu mení, z čoho vyplýva, že dochádza aj k zmene výšky minimálneho výživného. Výživné určené doposiaľ na mal. deti nezodpovedá t.č. ani sume minimálneho výživného, a preto jeho zvýšenie je plne dôvodné, aj napriek nízkym príjmom rodičov mal. detí. Stanovená minimálna výška výživného t.č. od 1.7.2025 činí sumu 38,92 eur mesačne. Nakoľko ide o minimálnu výšku výživného určenú zákonom o rodine, t.j. výšku, ktorou je každý rodič mal. dieťaťa povinný plniť si svoju vyživovaciu povinnosť, súd rozhodol tak, ako je uvedené vo výrokovej časti tohto rozhodnutia, s poukazom na cit. zákonné ustanovenia, nakoľko ide o zákonné minimum a rozhodnutie o zvýšení výživného je v záujme mal. detí.. 15. O trovách konania súd rozhodol v zmysle § 52 CMP, tak žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto rozsudku možno podať odvolanie do 15 dní odo dňa jeho doručenia na Krajský súd v Prešove prostredníctvom Okresného súdu Stará Ľubovňa, písomne, v štyroch vyhotoveniach. (§ 59 ods. 1 CMP). V odvolaní sa má uviesť, ktorému súdu je určené, kto ho podáva, ktorej veci sa týka a čo sleduje, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh), musí byť podpísané a uvedená spisová značka konania. [(§ 127 a § 363 zákona č. 160/2015 Z. z. Civilného sporového poriadku (ďalej len ,,CSP“)]. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolanie. (§ 364 CSP). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností,
f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. (§ 365 ods. 1CSP) Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. (§ 365 ods. 2 CSP) Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. (62 ods. 1 CMP) Odvolacie dôvody možno meniť a dopĺňať až do rozhodnutia o odvolaní. (§ 62 ods. 2 CMP) Rozsudky o výživnom sú vykonateľné doručením (§ 44 C.m.p.). Ak povinný dobrovoľne nesplní, čo mu ukladá vykonateľné rozhodnutie v časti, v ktorej bola upravená starostlivosť o maloleté dieťa, styk s maloletým dieťaťom alebo iná ako peňažná povinnosť vo vzťahu k maloletému dieťaťu, oprávnený môže podať návrh na nariadenie výkonu rozhodnutia podľa § 370 a nasl. Civilného mimosporového poriadku. Ak povinný dobrovoľne nesplní, čo mu ukladá vykonateľné rozhodnutie v časti, ktorým bola upravená peňažná povinnosť, oprávnený môže podať návrh na vykonanie exekúcie podľa Exekučného poriadku. Exekúciu možno vykonať zrážkami zo mzdy a z iných príjmov, prikázaním pohľadávky, predajom hnuteľných vecí, predajom cenných papierov, predajom nehnuteľnosti, predajom podniku, príkazom na zadržanie vodičského preukazu.

